## Rješenje kojim se ukida Privremeno rješenje Hrvat­ske agencije za nadzor financijskih usluga klase: UP/I-451-04/07-27/16, urbroj: 326-323/07-1 od 25. listopada 2007. godine; i Privremeno rješenje Hrva

### NN 123/2007 (30.11.2007.), Rješenje kojim se ukida Privremeno rješenje Hrvat­ske agencije za nadzor financijskih usluga klase: UP/I-451-04/07-27/16, urbroj: 326-323/07-1 od 25. listopada 2007. godine; i Privremeno rješenje Hrva

# HRVATSKA AGENCIJA ZA NADZOR FINANCIJSKIH USLUGA

**3574**

Sukladno odredbama članka 15. stavak 2. i 3. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05),
članka 15. Zakona o tržištu vrijednosnih papira (»Narodne novine« br. 84/02,
138/06) i članka 217. stavak 3. Zakona o općem upravnom postupku (»Narodne
novine« broj 53/91 i 103/96), u predmetu nadzora nad trgovanjem dionicama
izdavatelja IPK Osijek d.d. Osijek, Hrvatska agencija za nadzor financijskih
usluga, na sjednici održanoj 22. studenoga 2007. godine, donijela je

## RJEŠENJE

I. Ovim Rješenjem ukida se Privremeno rješenje Hrvatske agencije za nadzor
financijskih usluga klase: UP/I-451-04/07-27/16, urbroj: 326-323/07-1 od 25.
listopada 2007. godine;
II. Ovim Rješenjem ukida se Privremeno rješenje Hrvatske agencije za nadzor
financijskih usluga klase: UP/I-451-04/07-27/16, urbroj: 326-323/07-8 od 29.
listopada 2007. godine;
III. Nalaže se Središnjoj depozitarnoj agenciji d.d. da sukladno točkama I. i
II. izreke ovog Rješenja izvrši prijenos vlasništva s računa prenositelja na
račun stjecatelja, a na temelju transakcija sklop­ljenih na Zagrebačkoj burzi
d.d. 23., 24., 25. i 26. listopada 2007. godine koje se odnose na trgovinu
vrijednosnim papirom oznake IPKO-R-A, izdavatelja IPK Osijek d.d. Osijek, te da
o učinjenom bez odgode obavijesti Hrvatsku agenciju za nadzor financijskih
usluga.
IV. Ovo Rješenje objavit će se u «Narodnim novinama».

```
Obrazloženje
```

Ad I)

Hrvatska agencija za nadzor financijskih usluga (dalje: Agencija) dana 25.
listopada 2007. godine donijela je Privremeno rješenje klase: UP/I-451-04/07-27/16,
urbroj: 326-323/07-1, kojim je naložila Središnjoj depozitarnoj agenciji d.d.
obustavu svih radnji prijenosa vlasništva s računa prenositelja na račun
stjecatelja, a na temelju transakcija taksativno navedenih u točki I izreke
citiranog Privremenog rješenja, koje su sklopljene na Zagrebačkoj burzi d.d. 23.
i 24. listopada 2007. godine, a odnose se na trgovinu vrijednosnim papirom
izdavatelja IPK Osijek d.d., Osijek, burzovne oznake IPKO-R-A (dalje:
Izdavatelj), u trajanju od 60 dana u kojem će roku Agencija provesti postupak
nadzora.
Agencija je smatrala da postoji osnovana sumnja da su transakcije obavljene s
ciljem povećanja cijene tog vrijednosnog papira, iz razloga što je prosječna
cijena transakcije dionicama Izdavatelja u navedenom razdoblju porasla za 47,79%
u odnosu na prosječnu cijenu od prethodnog dana 22. rujna 2007. godine.

Ad II)

Dana 29. listopada 2007. godine Agencija je donijela Privremeno rješenje klase:
UP/I-451-04/07-27/16, urbroj: 326-323/07-8, kojim je naložila Središnjoj
depozitarnoj agenciji d.d. da na rok od 60 dana izvrši obustavu svih radnji
prijenosa vlasništva s računa prenositelja na račun stjecatelja, a na temelju
transakcija koje se odnose na trgovinu dionicama Izdavatelja sklopljenih na
Zagrebačkoj burzi d.d. 25. i 26. listopada 2007. godine, kako je navedeno u
točki I izreke citiranog Privremenog rješenja.
Agencija je smatrala da postoji osnovana sumnja da su transakcije obavljene s
ciljem povećanja cijene tog vrijednosnog papira, budući da je prosječna cijena
transakcije dionicama Izdavatelja u razdoblju od 25. do 26. listopada 2007.
godine porasla za 35,05% u odnosu na prosječnu cijenu od prethodnog dana 24.
rujna 2007. godine.
Temeljem odredbi članka 14. Zakona o tržištu vrijednosnih papira (»Narodne
novine« br. 84/02, 138/06, dalje: Zakon), Agencija obavlja nadzor, analizom i
uvidom u financijska i poslovna izvješća, poslovnu dokumentaciju te ostale
podatke i evidencije koje su nadzirane osobe obvezne voditi ili dostavljati
Agenciji.
Sukladno navedenom ovlaštenju Agencija je zatražila od ovlaštenih društava koja
su posredovala u transakcijama dostavu cjelokupne dokumentacije vezane uz
trgovanje dionicama Izdavatelja za razdoblje od 23. do 26. listopada 2007.
godine.
Također, Agencija je od izdavatelja IPK Osijek d.d. zatražila očitovanje o
eventualnom postojanju materijalnih činjenica u smislu članka 106. Zakona.
Detaljnom analizom prikupljene dokumentacije te svih transakcija zaključenih u
periodu od 23. do 26. listopada 2007. godine, Agencija nije utvrdila postojanje
okolnosti koje bi upućivale na manipuliranje tržištem iz članka 108. Zakona.
Slijedom navedenog, Agencija smatra da je i prije isteka roka od 60 dana
potrebno ukinuti Privremena rješenja od 25. i 29. listopada 2007. godine, kako
bi se nalogodavateljima omogućilo raspolaganje novčanim sredstvima odnosno
vrijednosnicom.
Stoga je odlučeno kao u točkama I i II izreke ovog Rješenja.
Člankom 66. stavkom 3. Zakona propisano je da je ovlašteno društvo dužno bez
odgode izvijestiti nalogodavca o svakom poslu sklopljenom prema njegovom nalogu,
i kada to nalogodavac posebno ne zahtijeva. Slijedom navedenog, ovlaštena
društva koja su izvršila transakcije, dužna su svoje klijente bez odgode
obavijestiti o pravnim učincima ovog rješenja na njihove naloge.
Sukladno odredbama članka 8. stavka 3. Zakona o Hrvatskoj agenciji za nadzor
financijskih usluga ovo Rješenje objavit će se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku 30 dana od dana
primitka ovog Rješenja.

Klasa: UP/I-451-04/07-27/16
Urbroj: 326-323/07-32
Zagreb, 22. studenoga 2007.

Predsjednik Uprave
**Ante Samodol**, v. r.

Rješenje, NN 123/2007-3574
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)